title: 2013/590/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/272

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011
   (2013/590/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 460/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών (4), και ιδίως το άρθρο 17,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού-πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0100/2013),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού για την Ασφάλεια Δικτύων και Πληροφοριών, όσον αφορά την εκτέλεση του προϋπολογισμού του Οργανισμού για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή του Ευρωπαϊκού Οργανισμού για την Ασφάλεια Δικτύων και Πληροφοριών, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 135.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 77 της 13.3.2004, σ. 1.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2011, που συνοδεύεται από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 460/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών (4), και ιδίως το άρθρο 17,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0100/2013),

                  Α.

                  λαμβάνοντας υπόψη ότι το Ελεγκτικό Συνέδριο δήλωσε ότι απεκόμισε εύλογη βεβαιότητα πως οι ετήσιοι λογαριασμοί για το οικονομικό έτος 2011 είναι αξιόπιστοι και ότι οι πράξεις στις οποίες βασίζονται είναι νόμιμες και κανονικές,

                  Β.

                  λαμβάνοντας υπόψη ότι στις 10 Μαΐου 2012 το Κοινοβούλιο χορήγησε απαλλαγή στον εκτελεστικό διευθυντή του Ευρωπαϊκού Οργανισμού για την Ασφάλεια Δικτύων και Πληροφοριών (στο εξής «ο Οργανισμός») σχετικά με την εκτέλεση του προϋπολογισμού για το οικονομικό έτος 2010 (6), στο δε ψήφισμά του που συνόδευε την απόφαση απαλλαγής, μεταξύ άλλων:

                              —

                              εξέφραζε τον προβληματισμό του διότι, σύμφωνα με το Ελεγκτικό Συνέδριο, οι πιστώσεις που μεταφέρθηκαν στο επόμενο οικονομικό έτος ανήλθαν στο 19 % του συνολικού προϋπολογισμού του Οργανισμού,

                              —

                              καλούσε τον Οργανισμό:

                              —

                              να προχωρήσει στην κατάρτιση εξαντλητικού καταλόγου υλικής καταγραφής ώστε να διασφαλιστεί η ορθότητα των λογιστικών στοιχείων,

                              —

                              να βελτιώσει τη διαφάνεια των εκτιμήσεων και να αποσαφηνίσει τις αρμοδιότητες,

                              —

                              να ενισχύσει τη διαδικασία για την έγκριση της ανάθεσης συμβάσεων τόσο στο επίπεδο της λήψης αποφάσεων για χρηματοδότηση όσο και σε επίπεδο προγράμματος εργασίας,

                              —

                              να μεριμνήσει ώστε η κοινοποίηση των εξαιρέσεων στην ετήσια έκθεση δραστηριοτήτων να πραγματοποιείται με ολοκληρωμένο και διεξοδικό τρόπο,

                              —

                              να εξασφαλίζει την κατάλληλη συνέχεια σε περιπτώσεις ενδεχόμενων παρατυπιών,

                              —

                              να αναπτύξει εκ των υστέρων ελέγχους και να υποβάλει σχετικές εκθέσεις·

                  Γ.

                  λαμβάνοντας υπόψη ότι ο προϋπολογισμός του Οργανισμού για το έτος 2011 ανερχόταν στα 8 102 921 EUR, δηλαδή ήταν κατά 0,003 % χαμηλότερος από τον προϋπολογισμό του για το 2010 (8 133 188 EUR)· λαμβάνοντας υπόψη ότι το 2011 η αρχική συνεισφορά της Ένωσης στον προϋπολογισμό του Οργανισμού ανήλθε σε 7 931 858 EUR (7) έναντι 7 928 200 EUR το 2010·

         Δημοσιονομική και χρηματοοικονομική διαχείριση

                  1.

                  υπενθυμίζει ότι η αρχική συνεισφορά της Ένωσης για το 2011 ήταν 7 931 858 EUR· επισημαίνει ότι η εκτέλεση του προϋπολογισμού βελτιώθηκε σε σύγκριση με το προηγούμενο έτος·

                  2.

                  επισημαίνει ότι, σύμφωνα με τους ετήσιους λογαριασμούς, ο αρχικός προϋπολογισμός του Οργανισμού για το 2011 ανερχόταν σε 7 931 858 EUR· σημειώνει, ωστόσο, ότι το διοικητικό συμβούλιο τροποποίησε τον προϋπολογισμό προκειμένου να αντικατοπτρίζει τη συνεισφορά των χωρών της Ευρωπαϊκής Ζώνης Ελεύθερων Συναλλαγών, που ανήλθε σε 171 063 EUR·

                  3.

                  διαπιστώνει, από τους ετήσιους λογαριασμούς, ότι οι πιστώσεις δεσμεύτηκαν σε ποσοστό 100 %, έναντι 99,95 % το 2010, ενώ οι πληρωμές έφτασαν στο 85,82 % του συνόλου των διαχειριζόμενων πιστώσεων, έναντι 75,46 % το 2010·

         Μεταφορές πιστώσεων

                  4.

                  επισημαίνει ότι, με βάση τους ετήσιους λογαριασμούς, στο τέλος του 2011 είχαν απορροφηθεί αλλά δεν είχαν ακόμη καταβληθεί 1 166 895 EUR από τις πιστώσεις ανάληψης υποχρεώσεων, και το ποσό αυτό μεταφέρθηκε στο 2012· επισημαίνει, ακόμα, ότι το σύνολο των πιστώσεων που μεταφέρθηκαν και ακυρώθηκαν το 2011 (δηλαδή μεταφέρθηκαν από το 2010 και δεν καταβλήθηκαν το 2011) ανέρχεται σε 130 133 EUR·

                  5.

                  εκφράζει την ανησυχία του για το γεγονός ότι, και πάλι, το Ελεγκτικό Συνέδριο ανέφερε πως το 33 % των πιστώσεων που μεταφέρθηκαν προέρχονταν από τον επιχειρησιακό προϋπολογισμό του Οργανισμού (τίτλος III)· εκφράζει τον προβληματισμό του για το γεγονός ότι η κατάσταση αυτή παραπέμπει σε καθυστερήσεις στην εκτέλεση των δραστηριοτήτων του Οργανισμού που χρηματοδοτούνται από τον τίτλο III, και αντιβαίνει στην αρχή της ετήσιας διάρκειας του προϋπολογισμού· καλεί, και πάλι, τον Οργανισμό να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή· επισημαίνει, επίσης, ότι η κατάσταση έχει βελτιωθεί σε σύγκριση με το προηγούμενο έτος (52 %)·

                  6.

                  υπενθυμίζει ότι το Ελεγκτικό Συνέδριο ανέφερε ποσοστό μεταφορών πιστώσεων 34 % για τον προϋπολογισμό διοικητικής λειτουργίας του Οργανισμού· επισημαίνει ότι η κατάσταση αυτή αντιβαίνει στην αρχή της ετήσιας διάρκειας του προϋπολογισμού· καλεί, και πάλι, τον Οργανισμό να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή·

         Διαδικασίες ανάθεσης συμβάσεων

                  7.

                  διαπιστώνει, από την έκθεση του Ελεγκτικού Συνεδρίου, ότι ο Οργανισμός χρειάζεται να βελτιώσει την τεκμηρίωση των πάγιων στοιχείων ενεργητικού του, δεδομένου ότι οι αγορές πάγιων στοιχείων ενεργητικού καταγράφονται σε επίπεδο τιμολογίου και όχι σε επίπεδο είδους· καλεί τον Οργανισμό να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή·

         Διαδικασίες πρόσληψης

                  8.

                  επισημαίνει ότι δεν έχουν ληφθεί κατάλληλα μέτρα για την αντιμετώπιση της έλλειψης διαφάνειας στις διαδικασίες λήψης αποφάσεων που διαπιστώνει το Ελεγκτικό Συνέδριο το 2010 και ότι το Ελεγκτικό Συνέδριο αναφέρει και πάλι πως ο Οργανισμός πρέπει να βελτιώσει τη διαφάνεια των διαδικασιών αυτών· καλεί τον Οργανισμό να ενημερώσει την αρμόδια για τη χορήγηση απαλλαγής αρχή σχετικά με τα μέτρα που έλαβε για να αντιμετωπίσει την αδυναμία αυτή· θεωρεί ότι μερικές από τις διατάξεις του κανονισμού υπηρεσιακής κατάστασης των υπαλλήλων μπορεί να συνιστούν σημαντικό διοικητικό φόρτο· ενθαρρύνει συνεπώς την Επιτροπή να επιτρέψει μια κάποια απλοποίηση δυνάμει του άρθρου 110 του κανονισμού υπηρεσιακής κατάστασης των υπαλλήλων όσον αφορά τους οργανισμούς·

                  9.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (8) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 135.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 77 της 13.3.2004, σ. 1.

         (5)  ΕΕ L 357 της 31.12.2002, σ. 72.

         (6)  ΕΕ L 286 της 17.10.2012, σ. 221.

         (7)  Ετήσιοι λογαριασμοί για το οικονομικό έτος 2011, σ. 20.

         (8)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2012/572/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/184

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010
   (2012/572/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010, συνοδευόμενη από τις απαντήσεις του Κέντρου (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 – C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση ενός Ευρωπαϊκού Κέντρου Πρόληψης και Ελέγχου Νόσων (3), και ιδίως το άρθρο 23,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0123/2012),

               1.

               χορηγεί απαλλαγή στον διευθυντή του Ευρωπαϊκού Κέντρου Πρόληψης και Ελέγχου Νόσων όσον αφορά την εκτέλεση του προϋπολογισμού του Κέντρου για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον διευθυντή του Ευρωπαϊκού Κέντρου Πρόληψης και Ελέγχου Νόσων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 366 της 15.12.2011, σ. 122.

      (2)  ΕΕ L 248 της 16.9.2002, σ. 1.

      (3)  ΕΕ L 142 της 30.4.2004, σ. 1.

      (4)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2010, συνοδευόμενη από τις απαντήσεις του Κέντρου (1),

                  —

                  έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 — C7-0051/2012),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), ιδίως το άρθρο 185,

                  —

                  έχοντας υπόψη τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση ενός Ευρωπαϊκού Κέντρου Πρόληψης και Ελέγχου Νόσων (3), ιδίως το άρθρο 23,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0123/2012),

                  Α.

                  λαμβάνοντας υπόψη ότι το Ελεγκτικό Συνέδριο αναφέρει ότι αποκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Κέντρου Πρόληψης και Ελέγχου Νόσων («το Κέντρο») για το οικονομικό έτος 2010 είναι αξιόπιστοι και ότι οι υποκείμενες πράξεις είναι νόμιμες και κανονικές·

                  Β.

                  λαμβάνοντας υπόψη ότι, στις 10 Μαΐου 2011, το Κοινοβούλιο χορήγησε απαλλαγή στον διευθυντή του Κέντρου όσον αφορά την εκτέλεση του προϋπολογισμού του για το οικονομικό έτος 2009 (5), στο δε συνοδευτικό ψήφισμα της απόφασης περί απαλλαγής, καλούσε, μεταξύ άλλων, το Κέντρο:

                              —

                              σε έναν πίνακα που θα επισυναφθεί στην έκθεση του Ελεγκτικού Συνεδρίου, να προβεί σε σύγκριση των πράξεων που πραγματοποιήθηκαν κατά το έτος για το οποίο ζητείται η απαλλαγή και αυτών που πραγματοποιήθηκαν κατά το προηγούμενο οικονομικό έτος·

                              —

                              να αντιμετωπίσει το υψηλό επίπεδο μεταφορών πιστώσεων, που έχει αρνητικό αντίκτυπο στην εφαρμογή του προϋπολογισμού και δεν συνάδει με την αρχή του ετήσιου χαρακτήρα του προϋπολογισμού·

                              —

                              να εκπληρώσει την υποχρέωσή του για την αποστολή, στην αρμόδια για την απαλλαγή αρχή, μιας έκθεσης που θα συντάξει ο διευθυντής του και η οποία θα συνοψίζει το περιεχόμενο των συστάσεων της Υπηρεσίας Εσωτερικού Ελέγχου (IAS)·

                  Γ.

                  λαμβάνοντας υπόψη ότι ο συνολικός προϋπολογισμός του Κέντρου για το οικονομικό έτος 2010 ήταν 57 800 000 EUR έναντι 49 200 000 EUR το 2009, παρουσιάζοντας αύξηση 17,5 %· λαμβάνοντας υπόψη ότι η συνολική συνεισφορά της Ένωσης στον προϋπολογισμό του Κέντρου για το 2010 ανήλθε σε 56 225 000 EUR·

         Δημοσιονομική και χρηματοοικονομική διαχείριση

                  1.

                  υπενθυμίζει ότι η αρχική συνεισφορά της Ένωσης στο Κέντρο για το 2010 ανερχόταν σε 53 078 000 EUR· σημειώνει, ωστόσο, ότι 145 000 EUR προερχόμενα από ανάκτηση πλεονασμάτων προστέθηκαν στο ποσό αυτό, με αποτέλεσμα η συνολική συνεισφορά της Ένωσης για το 2010 να ανέρχεται σε 53 223 000 EUR·

                  2.

                  τονίζει, ωστόσο, ότι, σύμφωνα με τον γενικό προϋπολογισμό της Ευρωπαϊκής Ένωσης για το οικονομικό έτος 2010, η συνολική συνεισφορά στο Κέντρο ανήλθε σε 56 225 000 EUR και συνίστατο σε:

                              —

                              συνεισφορά ύψους 33 360 000 EUR στο πλαίσιο των τίτλων I και II, και

                              —

                              συνεισφορά ύψους 22 895 000 στο πλαίσιο του τίτλου III, εκ των οποίων πληρώθηκαν 10 000 000 EUR·

                        σημειώνει, ωστόσο, ότι το ίδιο έγγραφο παρουσιάζει μια συνολική συνεισφορά της Ένωσης της τάξης των 53 223 000 EUR για το 2010· λαμβάνει υπό σημείωση τη δήλωση της Επιτροπής, βάσει της οποίας η συνολική συνεισφορά της Ένωσης στο Κέντρο για το 2010 ανήλθε σε 56 225 000 EUR και ότι το ποσό των 53 223 000 EUR απορρέει από ασυνέπειες στο κείμενο που συνοδεύει τα ποσά του προϋπολογισμού· πρεσβεύει την άποψη ότι η κατάσταση αυτή αντικατοπτρίζει την ανάγκη για την Επιτροπή να υποβάλλει κάθε χρόνο στην αρμόδια για την απαλλαγή αρχή συγκεντρωτικά στοιχεία για τη συνολική ετήσια χρηματοδότηση κάθε οργανισμού από τον γενικό προϋπολογισμό της Ευρωπαϊκής Ένωσης·

                  3.

                  σημειώνει τα όσα αναφέρει το Κέντρο, ότι δηλαδή συνήφθη δεύτερη συμφωνία με τη Γενική Διεύθυνση Διεύρυνσης, αρχικής διάρκειας δύο ετών, και ότι μια συνακόλουθη αύξηση του προϋπολογισμού ύψους 400 000 EUR για την περίοδο 2009–2010 εφαρμόσθηκε το 2010· σημειώνει ότι το 2011 το Κέντρο όφειλε να υποβάλει αίτηση για την παράταση της διάρκειας της επιχορήγησης·

                  4.

                  διαπιστώνει, με βάση τους οριστικούς ετήσιους λογαριασμούς του Κέντρου για το οικονομικό έτος 2010, ότι το ποσοστό εκτέλεσης του προϋπολογισμού του έφτασε το 95 % όσον αφορά τις πιστώσεις ανάληψης υποχρεώσεων· εκφράζει, ωστόσο, την ανησυχία του διότι το ποσοστό εκτέλεσης του προϋπολογισμού ως προς τις πληρωμές έφθασε μόλις το 68 % του συνολικού του προϋπολογισμού· θεωρεί, εντούτοις, ότι τούτο αποτελεί βελτίωση σε σχέση με το 59 % του 2009, πιστεύει όμως ότι χρειάζεται να καταβληθούν περαιτέρω προσπάθειες από το Κέντρο στο θέμα αυτό·

                  5.

                  υπογραμμίζει ότι το ποσοστό εκτέλεσης των πιστώσεων πληρωμών βελτιώθηκε και ανήλθε στο 92,7 %, το οποίο αντιστοιχεί σε μη χρησιμοποιηθείσες πιστώσεις ύψους 3 800 000 EUR· σημειώνει ότι η εν λόγω υστέρηση οφείλεται στο ότι το Κέντρο έχει περιορίσει τα αιτήματά του για πιστώσεις πληρωμών προκειμένου να μειώσει το ταμειακό διαθέσιμο του τραπεζικού λογαριασμού του στο τέλος του έτους, σύμφωνα με τα αιτήματα του Ελεγκτικού Συνεδρίου και της Επιτροπής·

                  6.

                  σημειώνει, με βάση την ετήσια έκθεση πεπραγμένων του Κέντρου για το 2010, ότι ο διευθυντής, ως διατάκτης, ανέθεσε τη χρηματοοικονομική ευθύνη στους πέντε προϊσταμένους μονάδας και, για κάποιο διάστημα, στον συντονιστή του γραφείου του διευθυντή· σημειώνει, ωστόσο, ότι όλες οι συμβάσεις άνω των 250 000 EUR πρέπει να υπογράφονται από τον διευθυντή·

         Μεταφορές πιστώσεων

                  7.

                  επισημαίνει ότι, σύμφωνα με το Ελεγκτικό Συνέδριο, το 2010 μεταφέρθηκε στο 2011 ένα ποσό ύψους 15 600 000 EUR, ίσο με το 27 % του συνολικού προϋπολογισμού, συμπεριλαμβανομένου του 50 % του τίτλου III — Επιχειρησιακές δαπάνες· καλεί για μία ακόμη φορά το Κέντρο να διορθώσει ταχέως τις ελλείψεις που εντόπισε το Ελεγκτικό Συνέδριο όσον αφορά τις μεταφορές πιστώσεων· υπογραμμίζει ότι ένα υψηλό επίπεδο μεταφορών πιστώσεων έχει αρνητικό αντίκτυπο στην εφαρμογή του προϋπολογισμού·

                  8.

                  εκφράζει την ανησυχία του διότι το υψηλό αυτό ποσοστό μεταφοράς πιστώσεων, που συνδυάζεται με ένα χαμηλό επίπεδο πληρωτέων εξόδων, είναι υπερβολικό και δεν συνάδει με την αρχή του ετήσιου χαρακτήρα του προϋπολογισμού·

         Λογιστικό σύστημα

                  9.

                  σημειώνει ότι, σύμφωνα με την έκθεσή του σχετικά με τη δημοσιονομική και χρηματοοικονομική διαχείριση, το 2010 ήταν το πρώτο πλήρες έτος κατά το οποίο το Κέντρο εφάρμοσε τον προϋπολογισμό του για το σύνολο του έτους κάνοντας χρήση του συστήματος ABAC WF (ολοκληρωμένο δημοσιονομικό και λογιστικό σύστημα της ΕΕ)·

                  10.

                  διαπιστώνει, σύμφωνα με την ετήσια έκθεση πεπραγμένων του, ότι το Κέντρο προέβη σε αναθεώρηση των εσωτερικών διαδικασιών σε ό,τι αφορά τις πληρωμές και τις αναλήψεις υποχρεώσεων·

         Σύναψη συμβάσεων

                  11.

                  διαπιστώνει, σύμφωνα με την ετήσια έκθεση πεπραγμένων του, ότι το 2010 το γραφείο δημοσίων συμβάσεων εξέτασε 50 ανοικτές διαδικασίες και 18 διαδικασίες με διαπραγμάτευση, καθώς και 8 προσκλήσεις υποβολής προσφορών· καλεί το Κέντρο να παράσχει στην αρμόδια για την απαλλαγή αρχή τα αποτελέσματα της καθεμίας από τις διαδικασίες που αφορούν δημόσιες συμβάσεις·

                  12.

                  σημειώνει ότι, ύστερα από πέντε έτη διαπραγματεύσεων, υπεγράφη συμφωνία για την έδρα μεταξύ του Κέντρου και του σουηδικού Υπουργείου Μέριμνας Ηλικιωμένων και Δημόσιας Υγείας·

         Ανθρώπινοι πόροι

                  13.

                  λαμβάνει γνώση ότι ο πρώην διευθυντής άφησε το Κέντρο τον Φεβρουάριο του 2010 προκειμένου να αναλάβει μια θέση στο Περιφερειακό Γραφείο για την Ευρώπη του Παγκόσμιου Οργανισμού Υγείας·

                  14.

                  ζητεί από το Κέντρο να εφαρμόσει επαρκή μέτρα ώστε να εγγυηθεί τη διαφάνεια των διαδικασιών του για τις προσλήψεις· εκφράζει, ειδικότερα, την ανησυχία του σχετικά με τα ευρήματα του Ελεγκτικού Συνεδρίου: δεν είχε καθοριστεί εκ των προτέρων ούτε η ελάχιστη βαθμολογία που έπρεπε να συγκεντρώνουν οι υποψήφιοι προκειμένου να κληθούν σε συνέντευξη ούτε η αναγκαία βαθμολογία για την εγγραφή τους στον εφεδρικό πίνακα επιτυχόντων· σημειώνει ότι το γεγονός αυτό θα μπορούσε να καλύπτει μια κατάσταση νεποτισμού ή σύγκρουσης συμφερόντων·

                  15.

                  σημειώνει ότι, σύμφωνα με την έκθεσή του σχετικά με τη δημοσιονομική και χρηματοοικονομική διαχείριση, ο συνολικός αριθμός των έκτακτων υπαλλήλων που εργάζονταν στο Κέντρο στις 31 Δεκεμβρίου 2010 ήταν 175, έναντι 200 θέσεων που προβλέπονταν στο οργανόγραμμα του 2010·

                  16.

                  επισημαίνει ακόμη ότι, σύμφωνα με την έκθεση σχετικά με τη δημοσιονομική και χρηματοοικονομική διαχείριση, το ποσοστό εναλλαγής προσωπικού για τους έκτακτους υπαλλήλους και τους συμβασιούχους υπαλλήλους ήταν 7 % το 2010·

                  17.

                  φρονεί ότι το Κέντρο είναι ένας σημαντικός οργανισμός για την ενίσχυση και ανάπτυξη της επαγρύπνησης της Ευρώπης εναντίον των ασθενειών και για την αξιολόγηση και πληροφόρηση σχετικά με υφιστάμενες και επικείμενες απειλές εναντίον της ανθρώπινης υγείας από μολυσματικές νόσους καθώς και για τη συγκέντρωση των γνώσεων της Ευρώπης σε θέματα υγείας·

         Επιδόσεις

                  18.

                  αναγνωρίζει ότι το Κέντρο εργάζεται πλέον με τους εταίρους του για την εφαρμογή των αλλαγών με βάση τα διδάγματα που αντλήθηκαν από την πανδημία του H1N1 το 2009, προκειμένου να βελτιωθούν περαιτέρω οι επιδόσεις του Κέντρου στο μέλλον· σημειώνει, ωστόσο, τις σημαντικές συνεισφορές του Κέντρου στα μέτρα για την καταπολέμηση της πανδημίας του H1N1, εκδίδοντας προκαταρκτικές κατευθυντήριες γραμμές με τίτλο «Use of specific pandemic influenza vaccines» (Χρήση ειδικών εμβολίων για πανδημική γρίπη) το 2009·

         Εσωτερικός έλεγχος

                  19.

                  σημειώνει ότι, σύμφωνα με την έκθεση σχετικά με τη δημοσιονομική και χρηματοοικονομική διαχείριση, πραγματοποιήθηκε αναθεώρηση της εφαρμογής του συστήματος εσωτερικού ελέγχου· εκφράζει κυρίως την ανησυχία του για το γεγονός ότι δεν έχουν ακόμη εφαρμοσθεί δύο από τα πρότυπα, και συγκεκριμένα η επιχειρησιακή συνέχεια και η αξιολόγηση των δραστηριοτήτων, ενώ τέσσερα άλλα έχουν εφαρμοσθεί μόνον εν μέρει· ζητεί, συνεπώς, από το Κέντρο να λάβει άμεσα μέτρα στο θέμα αυτό και να ενημερώσει την αρμόδια για την απαλλαγή αρχή για το στάδιο εφαρμογής αυτών των προτύπων·

                  20.

                  σημειώνει ότι, σύμφωνα με την έκθεση σχετικά με τη δημοσιονομική και χρηματοοικονομική διαχείριση, ο σχεδιαζόμενος λογιστικός έλεγχος της Υπηρεσίας Εσωτερικού Ελέγχου (IAS) για τις «διαδικασίες που στηρίζουν την κατάρτιση του ετήσιου προγράμματος εργασίας, με έμφαση στο σύστημα ενημέρωσης σχετικά με τη διαχείριση» αναβλήθηκε για το 2011· καλεί, συνεπώς, το Κέντρο να ενημερώσει την αρμόδια για την απαλλαγή αρχή για τα ευρήματα που θα αποκομίσει η IAS·

                  21.

                  σημειώνει επίσης ότι, σύμφωνα με το Κέντρο, στα τέλη του 2010 ο λογιστικός έλεγχος της IAS δεν απέφερε κρίσιμα ευρήματα· ωστόσο, έξι σημαντικά ευρήματα εκκρεμούν ακόμη· πληροφορείται από το Κέντρο ότι τέσσερις από τις εν λόγω συστάσεις αφορούν την κοινοποίηση σε θέματα υγείας, τους δείκτες επιδόσεων, τον κατάλογο των σημείων προς επιβεβαίωση που χρησιμοποιούν οι δημοσιονομικοί παράγοντες, καθώς και την εκτίμηση του κόστους των συνεδριάσεων του Κέντρου· ζητεί από το Κέντρο να ενημερώσει την αρμόδια για την απαλλαγή αρχή σχετικά με τις δύο άλλες συστάσεις που χρειάζεται ακόμη να εφαρμόσει το Κέντρο·

                  22.

                  εφιστά την προσοχή στις συστάσεις του που περιέχονται σε προηγούμενες εκθέσεις περί απαλλαγής, όπως παρουσιάζονται στο παράρτημα του παρόντος ψηφίσματος·

                  23.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 10ης Μαΐου 2012 (6) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 366 της 15.12.2011, σ. 122.

         (2)  ΕΕ L 248 της 16.9.2002, σ. 1.

         (3)  ΕΕ L 142 της 30.4.2004, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ L 250 της 27.9.2011, σ. 145.

         (6)  Κείμενα που εγκρίθηκαν, P7_ΤΑ(2012)0164 (βλέπε σελίδα 388 της παρούσας Επίσημης Εφημερίδας).

      ΠΑΡΑΡΤΗΜΑ

         ΣΥΣΤΑΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΤΑ ΤΑ ΠΡΟΗΓΟΥΜΕΝΑ ΕΤΗ

                  Ευρωπαϊκό Κέντρο Πρόληψης και Ελέγχου Νόσων

                  2006

                  2007

                  2008

                  2009

                  Επιδόσεις Σύναψη συμβάσεων

                              —

                              Οι κανόνες για τις δημόσιες συμβάσεις δεν εφαρμόζονται αυστηρά: έλλειψη σαφών κριτηρίων επιλογής· λανθασμένη επιλογή διαδικασίας· μη τήρηση της διαδικασίας που περιγράφεται στην προκήρυξη του διαγωνισμού· ανεπαρκής τεκμηρίωση της διαδικασίας.

                  ά.α.

                              —

                              Ζητεί από το Κέντρο να παράσχει μια σύγκριση των πράξεων που διενεργήθηκαν κατά το έτος για το οποίο ζητείται η απαλλαγή και αυτών του προηγούμενου οικονομικού έτους, προκειμένου η αρμόδια για την απαλλαγή αρχή να μπορεί να αξιολογήσει καλύτερα τις επιδόσεις του Κέντρου από το ένα έτος στο άλλο·

                              —

                              Δεν επετεύχθη συμφωνία μεταξύ του Κέντρου και της Σουηδικής κυβέρνησης καθώς απέμεναν πολλά εκκρεμή ζητήματα που έχρηζαν περαιτέρω διαπραγμάτευσης.

                              —

                              Ζητεί από το Κέντρο να παράσχει μια σύγκριση των πράξεων που διενεργήθηκαν κατά το έτος για το οποίο ζητείται η απαλλαγή και αυτών του προηγούμενου οικονομικού έτους.

                  Μεταφορές πιστώσεων

                              —

                              Η αρχή του ετήσιου χαρακτήρα δεν τηρείται αυστηρά: σχεδόν το 45 % των αναλήψεων υποχρεώσεων που εγγράφηκαν στη διάρκεια του έτους μεταφέρθηκαν. Επιπλέον, στο δεύτερο εξάμηνο του 2006, έγιναν πολλές μεταφορές → ανακριβείς εκτιμήσεις των αναγκών σε προσωπικό.

                              —

                              Η αρχή του ετήσιου χαρακτήρα δεν τηρείται αυστηρά: αδυναμίες στον προγραμματισμό, την παρακολούθηση και τη συνακόλουθη εφαρμογή του προϋπολογισμού του Κέντρου

                              —

                              Ωστόσο, όταν αποφασίστηκαν οι τροποποιήσεις του προϋπολογισμού, δεν πραγματοποιήθηκε καμία αξιολόγηση της επίπτωσής τους στο πρόγραμμα εργασίας και στην επίτευξη των στόχων.

                              —

                              Η αρχή του ετήσιου χαρακτήρα δεν τηρείται αυστηρά: αδυναμίες στον προγραμματισμό και τη συνακόλουθη εφαρμογή του προϋπολογισμού του Κέντρου

                              —

                              Καλεί την Επιτροπή να εξετάσει τρόπους για να διασφαλισθεί ότι εφαρμόζεται η αρχή της διαχείρισης των ταμειακών διαθεσίμων με βάση τις ανάγκες → Το Κέντρο διατηρεί εξαιρετικά υψηλά ταμειακά διαθέσιμα για μακρά περίοδο (31 Δεκεμβρίου 2008: 16 705 091 EUR).

                              —

                              Καλεί το Κέντρο να ενημερώσει την αρμόδια για την απαλλαγή αρχή όσον αφορά τα μέτρα που έχει λάβει για την αντιμετώπιση αυτής της ανεπάρκειας. Υψηλό επίπεδο μεταφορών πιστώσεων, κάτι που έχει αρνητικό αντίκτυπο στην εκτέλεση του προϋπολογισμού και αντίκειται στην αρχή του ετήσιου χαρακτήρα.

                  Ανθρώπινοι πόροι

                  ά.α.

                  ά.α.

                              —

                              Αδυναμίες στον προγραμματισμό των διαδικασιών προσλήψεων.

                  ά.α.

                  Εσωτερικός έλεγχος

                              —

                              Εισήχθησαν νομικές αναλήψεις υποχρεώσεων εν απουσία πρότερων δημοσιονομικών αναλήψεων υποχρεώσεων, κατά παράβαση του δημοσιονομικού κανονισμού.

                              —

                              Η Υπηρεσία δεν συμμορφώθηκε με τον δημοσιονομικό κανονισμό και την αρχή της οικονομίας: το 2007 το Κέντρο κατέβαλε 500 000 EUR για ανακαίνιση του κύριου κτιρίου του, συνεπεία συμφωνίας που υπέγραψαν το Κέντρο και ο ιδιοκτήτης του κτιρίου. Αυτή η συμφωνία δεν προσδιόριζε τη φύση των προς εκτέλεση εργασιών ούτε τις προθεσμίες και τους όρους πληρωμής.

                              —

                              Το Κέντρο δεν τήρησε πλήρως την υποχρέωσή του να αποστείλει στην αρμόδια για την απαλλαγή αρχή έκθεση συνταχθείσα από τον διευθυντή του, που να συνοψίζει τον αριθμό των εσωτερικών ελέγχων που διενεργήθηκαν από τον εσωτερικό ελεγκτή.

                              —

                              Το Κέντρο δεν έχει εκπληρώσει πλήρως την υποχρέωσή του να αποστείλει στην αρμόδια για την απαλλαγή αρχή μια έκθεση συνταχθείσα από τον διευθυντή του, που να συνοψίζει το περιεχόμενο της σύστασης της IAS.


title: 2012/193/ΕΕ: Απόφαση του Συμβουλίου, της 13ης Μαρτίου 2012 , σχετικά με τη σύναψη, εξ ονόματος της Ένωσης, της ρύθμισης μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν#Ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν#Κοινή δήλωση των συμβαλλομένων μερών σχετικά με την ειδική σύνδεση προς τη θέση σε ισχύ, την εφαρμογή και την ανάπτυξη του κεκτημένου Σένγκεν

text:
               13.4.2012

               EL

               Επίσημη Εφημερίδα της Ευρωπαϊκής Ένωσης

               L 103/3

         ΑΠΌΦΑΣΗ ΤΟΥ ΣΥΜΒΟΥΛΊΟΥ,
   της 13ης Μαρτίου 2012,
   σχετικά με τη σύναψη, εξ ονόματος της Ένωσης, της ρύθμισης μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν
   (2012/193/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 74, 77 και 79 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Μετά την εξουσιοδότηση που χορηγήθηκε στην Επιτροπή στις 15 Μαΐου 2006, διεξήχθηκαν διαπραγματεύσεις με τη Δημοκρατία της Ισλανδίας, το Πριγκιπάτο του Λιχτενστάιν, το Βασίλειο της Νορβηγίας και την Ελβετική Συνομοσπονδία για τη συμμετοχή των εν λόγω κρατών στις εργασίες των επιτροπών που επικουρούν την Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν.

               (2)

               Σύμφωνα με την απόφαση 2012/192/ΕΕ του Συμβουλίου (1) και με την επιφύλαξη της σύναψής της σε μεταγενέστερη ημερομηνία, η ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση») υπεγράφη, εξ ονόματος της Ευρωπαϊκής Ένωσης, στις 22 Σεπτεμβρίου 2011.

               (3)

               Η ρύθμιση θα πρέπει να συναφθεί.

               (4)

               Η παρούσα απόφαση δεν προδικάζει τη θέση του Ηνωμένου Βασιλείου, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, και την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2).

               (5)

               Η παρούσα απόφαση δεν προδικάζει τη θέση της Ιρλανδίας, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, και την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3).

               (6)

               Η παρούσα απόφαση δεν προδικάζει τη θέση της Δανίας, σύμφωνα με το πρωτόκολλο για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση») εγκρίνεται εξ ονόματος της Ένωσης.
   Το κείμενο της ρύθμισης επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν, εξ ονόματος της Ένωσης, την εγκριτική πράξη που προβλέπεται στο άρθρο 7 παράγραφος 4 της ρύθμισης, προκειμένου να εκφρασθεί η συναίνεση της Ένωσης να δεσμευθεί.
   Άρθρο 3
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Μαρτίου 2012.

            Για το Συμβούλιο

            H Πρόεδρος

         M. VESTAGER

      (1)  Βλέπε σελίδα 1 της παρούσας Επίσημης Εφημερίδας.

      (2)  ΕΕ L 131 της 1.6.2000, σ. 43.

      (3)  ΕΕ L 64 της 7.3.2002, σ. 20.

      ΡΫΘΜΙΣΗ
      μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν
      Η ΕΥΡΩΠΑΪΚΗ ΕΝΩΣΗ,
      και
      Η ΔΗΜΟΚΡΑΤΙΑ ΤΗΣ ΙΣΛΑΝΔΙΑΣ,
      εφεξής αποκαλούμενη «Ισλανδία»,
      ΤΟ ΠΡΙΓΚΙΠΑΤΟ ΤΟΥ ΛΙΧΤΕΝΣΤΑΪΝ,
      εφεξής αποκαλούμενο «Λιχτενστάιν»,
      ΤΟ ΒΑΣΙΛΕΙΟ ΤΗΣ ΝΟΡΒΗΓΙΑΣ,
      εφεξής αποκαλούμενο «Νορβηγία», και
      Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
      εφεξής αποκαλούμενη «Ελβετία»,
      εφεξής αποκαλούμενα «τα συνδεδεμένα κράτη»,
      ΕΧΟΝΤΑΣ ΥΠΟΨΗ τη συμφωνία η οποία συνήφθη στις 18 Μαΐου 1999 από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την ανάπτυξη του κεκτημένου Σένγκεν (εφεξής «η συμφωνία σύνδεσης με τη Νορβηγία και την Ισλανδία»),
      ΕΧΟΝΤΑΣ ΥΠΟΨΗ τη συμφωνία η οποία υπογράφηκε στις 26 Οκτωβρίου 2004 μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου Σένγκεν (εφεξής «η συμφωνία σύνδεσης με την Ελβετία»),
      ΕΧΟΝΤΑΣ ΥΠΟΨΗ το πρωτόκολλο το οποίο υπογράφηκε στις 28 Φεβρουαρίου 2008 μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου Σένγκεν (εφεξής «το πρωτόκολλο σύνδεσης με το Λιχτενστάιν»),
      ΕΧΟΝΤΑΣ ΥΠΟΨΗ τη συμφωνία υπό μορφήν ανταλλαγής επιστολών η οποία συνήφθη στις 18 Μαΐου 1999 μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου του Νορβηγίας σχετικά με τις επιτροπές που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της,
      ΕΧΟΝΤΑΣ ΥΠΟΨΗ τη συμφωνία υπό μορφήν ανταλλαγής επιστολών η οποία συνήφθη στις 26 Οκτωβρίου 2004 μεταξύ του Συμβουλίου της Ευρωπαϊκής Ένωσης και της Ελβετικής Συνομοσπονδίας σχετικά με τις επιτροπές που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της,
      ΕΧΟΝΤΑΣ ΥΠΟΨΗ τη δήλωση στο πρωτόκολλο σύνδεσης με το Λιχτενστάιν το οποίο υπεγράφη στις 28 Φεβρουαρίου 2008 σχετικά με τη συμμετοχή στις επιτροπές που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της,
      ΛΑΜΒΑΝΟΝΤΑΣ ΥΠΟΨΗ ότι νέες πράξεις ή μέτρα του κεκτημένου Σένγκεν που εκδίδονται από την Επιτροπή, εφεξής αποκαλούμενη «η Επιτροπή», κατά την άσκηση των εκτελεστικών αρμοδιοτήτων της, για τα οποία ισχύουν οι διαδικασίες που ορίζονται στην παρούσα ρύθμιση, ισχύουν ταυτόχρονα για την Ευρωπαϊκή Ένωση και τα σχετικά κράτη μέλη της και τα συνδεδεμένα κράτη,
      ΛΑΜΒΑΝΟΝΤΑΣ ΥΠΟΨΗ την ανάγκη να εξασφαλισθεί η εφαρμογή και η ομοιόμορφη θέση σε ισχύ των νέων πράξεων ή μέτρων του κεκτημένου Σένγκεν που απαιτεί τη συμμετοχή των συνδεδεμένων κρατών στις εργασίες των επιτροπών που επικουρούν την Επιτροπή κατά την άσκηση των εκτελεστικών αρμοδιοτήτων της στις περιπτώσεις που λαμβάνονται αποφάσεις επί πράξεων ή μέτρων που αναπτύσσουν περαιτέρω το κεκτημένο Σένγκεν,
      ΕΚΤΙΜΩΝΤΑΣ ότι οι συμφωνίες σύνδεσης δεν αφορούν τους λεπτομερείς κανόνες συμμετοχής των συνδεδεμένων κρατών στις εργασίες των επιτροπών που επικουρούν την Επιτροπή κατά την άσκηση των εκτελεστικών αρμοδιοτήτων της στις περιπτώσεις που λαμβάνονται αποφάσεις επί πράξεων ή μέτρων που αναπτύσσουν περαιτέρω το κεκτημένο Σένγκεν,
      ΕΚΤΙΜΩΝΤΑΣ ότι η συμμετοχή της Δημοκρατίας της Ισλανδίας, του Βασιλείου της Νορβηγίας και του Πριγκιπάτου του Λιχτενστάιν στην επιτροπή που επικουρεί την Επιτροπή κατά την άσκηση των εκτελεστικών αρμοδιοτήτων της και η οποία έχει συσταθεί με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (1) ορίζεται προς το παρόν στη συμφωνία για τον Ευρωπαϊκό Οικονομικό Χώρο, ενώ η συμμετοχή της Ελβετικής Συνομοσπονδίας στην εν λόγω επιτροπή ορίζεται στην ανταλλαγή επιστολών η οποία προσαρτάται στη συμφωνία σύνδεσης με την Ελβετία,
      ΣΥΜΦΩΝΗΣΑΝ ΤΑ ΑΚΟΛΟΥΘΑ:
      Άρθρο 1
      Η παρούσα ρύθμιση ισχύει για τις πράξεις ή τα μέτρα που τροποποιούν ή στηρίζονται στο κεκτημένο Σένγκεν και εκδίδονται από την Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν.
      Άρθρο 2
      1.   Τα συνδεδεμένα κράτη συνδέονται με την ιδιότητα του παρατηρητή με τις εργασίες των επιτροπών που επικουρούν την Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν, εφεξής αποκαλούμενες «επιτροπές επιτροπολογίας Σένγκεν», όπως αναφέρεται στο παράρτημα της παρούσας ρύθμισης.
      2.   Όταν μια νέα πράξη που τροποποιεί ή στηρίζεται στο κεκτημένο Σένγκεν συστήνει μια νέα επιτροπή που επικουρεί την Επιτροπή κατά την άσκηση των εκτελεστικών αρμοδιοτήτων της, τα συνδεδεμένα κράτη συνδέονται με τις εργασίες της εν λόγω επιτροπής αρχής γενομένης από την έναρξη ισχύος της πράξης σύστασης της επιτροπής.
      3.   Ο κατάλογος των επιτροπών επιτροπολογίας Σένγκεν ενημερώνεται τακτικά από την Επιτροπή και δημοσιεύεται στην Επίσημη Εφημερίδα της Ευρωπαϊκής Ένωσης.
      Άρθρο 3
      1.   Οι αντιπρόσωποι των συνδεδεμένων κρατών συνδέονται με τις εργασίες των επιτροπών επιτροπολογίας Σένγκεν, όπως περιγράφεται στο παρόν άρθρο.
      2.   Στο πλαίσιο των επιτροπών επιτροπολογίας Σένγκεν, τα συνδεδεμένα κράτη έχουν τη δυνατότητα:

                  —

                  να εξηγούν τα προβλήματα που αντιμετωπίζουν σχετικά με μια συγκεκριμένη πράξη ή μέτρο που αφορά τη θέση σε ισχύ, την εφαρμογή ή την ανάπτυξη του κεκτημένου Σένγκεν ή να απαντούν σχετικά με τα προβλήματα τα οποία αντιμετωπίζουν άλλες αντιπροσωπείες,

                  —

                  να εκφράζονται σχετικά με κάθε θέμα που αφορά την εκπόνηση και περαιτέρω ανάπτυξη διατάξεων που τους αφορούν ή την εκτέλεσή τους.

            3.   Τα συνδεδεμένα κράτη έχουν το δικαίωμα να υποβάλλουν προτάσεις στο πλαίσιο των επιτροπών επιτροπολογίας Σένγκεν. Μετά τη συζήτηση, η Επιτροπή μπορεί να εξετάζει τέτοιου είδους προτάσεις με σκοπό να υποβάλει πρόταση ή να αναλάβει πρωτοβουλία.
      4.   Τα συνδεδεμένα κράτη δεν συμμετέχουν στη διαδικασία ψηφοφορίας των επιτροπών επιτροπολογίας Σένγκεν και αποσύρονται στη διάρκεια της διαδικασίας ψηφοφορίας.
      5.   Όταν συγκαλούνται οι συνεδριάσεις των επιτροπών επιτροπολογίας Σένγκεν, τα συνδεδεμένα κράτη λαμβάνουν την ημερήσια διάταξη, τα σχέδια μέτρων επί των οποίων ζητείται η γνώμη τους, καθώς και οποιαδήποτε άλλα σχετικά έγγραφα, ταυτόχρονα με τα κράτη μέλη της ΕΕ.
      6.   Η πρόσβαση του κοινού στα έγγραφα των επιτροπών επιτροπολογίας Σένγκεν διέπεται από τις αρχές και τους όρους που ισχύουν για τα έγγραφα της Επιτροπής (2).
      7.   Για τους σκοπούς της εφαρμογής της παρούσας ρύθμισης και τον καθορισμό των διαδικαστικών στοιχείων των επιτροπών επιτροπολογίας Σένγκεν, γίνεται αναφορά στο παρόν άρθρο.
      Άρθρο 4
      Κατά τη σύνταξη προτάσεων που τροποποιούν ή στηρίζονται στις διατάξεις του κεκτημένου Σένγκεν, η Επιτροπή ζητεί ατύπως τη συμβουλή εμπειρογνωμόνων από τα συνδεδεμένα κράτη με τον ίδιο τρόπο που ζητεί τη συμβουλή εμπειρογνωμόνων από τα κράτη μέλη της Ευρωπαϊκής Ένωσης, εφεξής αποκαλούμενα «κράτη μέλη», για τη σύνταξη των προτάσεών της.
      Άρθρο 5
      1.   Η έκδοση νέων πράξεων ή μέτρων που συνιστούν ανάπτυξη του κεκτημένου Σένγκεν είναι αποκλειστική αρμοδιότητα των θεσμικών οργάνων της Ευρωπαϊκής Ένωσης (3).
      Με την επιφύλαξη της παραγράφου 3,

                  —

                  οι εν λόγω πράξεις ή μέτρα τίθενται σε ισχύ ταυτόχρονα στην Ευρωπαϊκή Ένωση και τα σχετικά κράτη μέλη της και στα συνδεδεμένα κράτη, εκτός εάν περιέχουν ρητή αντίθετη διάταξη,

                  —

                  η αποδοχή από κάθε συνδεδεμένο κράτος των εν λόγω πράξεων ή μέτρων δημιουργεί δικαιώματα και υποχρεώσεις μεταξύ του εν λόγω συνδεδεμένου κράτους, αφενός, και της Ευρωπαϊκής Ένωσης και των κρατών μελών της που δεσμεύονται από τις εν λόγω πράξεις και μέτρα, αφετέρου.

            2.   Η έκδοση των πράξεων ή μέτρων που αναφέρονται στην παράγραφο 1 για τα οποία ισχύουν οι διαδικασίες που ορίζονται στην παρούσα ρύθμιση ανακοινώνεται στα συνδεδεμένα κράτη.
      Η έκδοση των πράξεων ή μέτρων που αναφέρονται στην παράγραφο 1 ανακοινώνεται στα συνδεδεμένα κράτη από τη Γενική Γραμματεία της Επιτροπής, με αναφορά στο παρόν άρθρο, εάν η έκδοση των εν λόγω πράξεων ή μέτρων κοινοποιείται στα κράτη μέλη.
      Εάν η έκδοση των πράξεων ή μέτρων που αναφέρονται στην παράγραφο 1 δεν κοινοποιείται στα κράτη μέλη από τη Γενική Γραμματεία της Επιτροπής, η έκδοση των εν λόγω πράξεων ή μέτρων ανακοινώνεται στα συνδεδεμένα κράτη από τη Γενική Διεύθυνση της Επιτροπής που είναι υπεύθυνη για την έκδοση των εν λόγω πράξεων ή μέτρων, με αναφορά στο παρόν άρθρο.
      3.   Κάθε συνδεδεμένο κράτος αποφασίζει ανεξάρτητα αν θα αποδεχθεί το περιεχόμενο των πράξεων ή μέτρων που αναφέρονται στην παράγραφο 1 και αν θα τα μεταφέρει στην εσωτερική του έννομη τάξη. Οι αποφάσεις αυτές κοινοποιούνται στην Επιτροπή εντός προθεσμίας τριάντα ημερών από την ανακοίνωση των εν λόγω πράξεων ή μέτρων.
      Όσον αφορά την αποδοχή από τα συνδεδεμένα κράτη των πράξεων και μέτρων που αναφέρονται στην παράγραφο 1, καθώς και τις συνέπειες από τη μη αποδοχή τους, ισχύουν οι ακόλουθες διατάξεις:

                  —

                  Ισλανδία και Νορβηγία – το άρθρο 8 της συμφωνίας σύνδεσης με την Ισλανδία και τη Νορβηγία,

                  —

                  Ελβετία – το άρθρο 7 της συμφωνίας σύνδεσης με την Ελβετία,

                  —

                  Λιχτενστάιν – το άρθρο 5 της συμφωνίας σύνδεσης με το Λιχτενστάιν.

            Άρθρο 6
      1.   Όσον αφορά τις διοικητικές δαπάνες που σχετίζονται με τη θέση σε ισχύ της παρούσας ρύθμισης, τα συνδεδεμένα κράτη καταβάλλουν ετήσια συνεισφορά στο γενικό προϋπολογισμό της Ευρωπαϊκής Ένωσης ανάλογα με το ακαθάριστο εγχώριο προϊόν τους ως ποσοστό του συνολικού ακαθάριστου εγχώριου προϊόντος των συμμετεχουσών χωρών ποσού 500 000 EUR, με την επιφύλαξη ετήσιας αναπροσαρμογής με γνώμονα το ποσοστό πληθωρισμού στην Ευρωπαϊκή Ένωση.
      Το ποσό των 500 000 EUR αναπροσαρμόζεται μέσω ανταλλαγής επιστολών, αν το απαιτεί η εξέλιξη του αριθμού των επιτροπών επιτροπολογίας Σένγκεν στις οποίες συμμετέχουν τα συνδεδεμένα κράτη ή η συχνότητα των συνεδριάσεων.
      2.   Οι ταξιδιωτικές δαπάνες των αντιπροσώπων που συμμετέχουν στις συνεδριάσεις των επιτροπών επιτροπολογίας Σένγκεν δεν επιστρέφονται.
      Άρθρο 7
      1.   Ο Γενικός Γραμματέας του Συμβουλίου της Ευρωπαϊκής Ένωσης ενεργεί ως θεματοφύλακας της παρούσας ρύθμισης.
      2.   Η Ευρωπαϊκή Ένωση και τα συνδεδεμένα κράτη εγκρίνουν την παρούσα ρύθμιση σύμφωνα με τις οικείες διαδικασίες τους.
      3.   Για την έναρξη ισχύος της παρούσας ρύθμισης, απαιτείται η έγκριση της Ευρωπαϊκής Ένωσης και τουλάχιστον ενός από τα συνδεδεμένα κράτη.
      4.   Η παρούσα ρύθμιση τίθεται σε ισχύ μεταξύ της Ευρωπαϊκής Ένωσης και των σχετικών συνδεδεμένων κρατών την πρώτη ημέρα του δεύτερου μήνα που ακολουθεί την κατάθεση της αντίστοιχης εγκριτικής πράξης ή εγγράφου επικύρωσης στον θεματοφύλακα.
      5.   Όσον αφορά το Λιχτενστάιν, η παρούσα ρύθμιση τίθεται σε ισχύ μόνο μετά την έναρξη ισχύος του πρωτοκόλλου σύνδεσης με το Λιχτενστάιν.
      Άρθρο 8
      1.   Όσον αφορά τη Νορβηγία και την Ισλανδία, η παρούσα ρύθμιση παύει να ισχύει μόλις καταγγελθεί η αντίστοιχη συμφωνία σύνδεσης με τη Νορβηγία ή την Ισλανδία.
      2.   Όσον αφορά την Ελβετία, η παρούσα ρύθμιση παύει να ισχύει μόλις καταγγελθεί η συμφωνία σύνδεσης με την Ελβετία.
      3.   Όσον αφορά το Λιχτενστάιν, η παρούσα ρύθμιση παύει να ισχύει μόλις καταγγελθεί το πρωτόκολλο σύνδεσης με το Λιχτενστάιν.
      4.   Η καταγγελία κοινοποιείται στον θεματοφύλακα.
      Άρθρο 9
      Η παρούσα ρύθμιση, καθώς και η κοινή δήλωση, συντάσσονται σε ένα μόνο πρωτότυπο στην αγγλική, βουλγαρική, γαλλική, γερμανική, δανική, ελληνική, εσθονική, ιταλική, ισλανδική, ισπανική, λετονική, λιθουανική, μαλτέζικη, νορβηγική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα τα κείμενα είναι εξίσου αυθεντικά.

         Съставено в Брюксел на двадесет и втори септември две хиляди и единадесета година.
         Hecho en Bruselas, el veintidós de septiembre de dos mil once.
         V Bruselu dne dvacátého druhého září dva tisíce jedenáct.
         Udfærdiget i Bruxelles den toogtyvende september to tusind og elleve.
         Geschehen zu Brüssel am zweiundzwanzigsten September zweitausendelf.
         Kahe tuhande üheteistkümnenda aasta septembrikuu kahekümne teisel päeval Brüsselis.
         Έγινε στις Βρυξέλλες, στις είκοσι δύο Σεπτεμβρίου δύο χιλιάδες έντεκα.
         Done at Brussels on the twenty-second day of September in the year two thousand and eleven.
         Fait à Bruxelles, le vingt-deux septembre deux mille onze.
         Fatto a Bruxelles, addì ventidue settembre duemilaundici.
         Briselē, divi tūkstoši vienpadsmitā gada divdesmit otrajā septembrī.
         Priimta du tūkstančiai vienuoliktų metų rugsėjo dvidešimt antrą dieną Briuselyje.
         Kelt Brüsszelben, a kétezer-tizenegyedik év szeptember huszonkettedik napján.
         Magħmul fi Brussell, fit-tnejn u għoxrin jum ta' Settembru tas-sena elfejn u ħdax.
         Gedaan te Brussel, de tweeëntwintigste september tweeduizend elf.
         Sporządzono w Brukseli dnia dwudziestego drugiego września roku dwa tysiące jedenastego.
         Feito em Bruxelas, em vinte e dois de setembro de dois mil e onze.
         Întocmit la Bruxelles la douăzeci și doi septembrie două mii unsprezece.
         V Bruseli dňa dvadsiateho druhého septembra dvetisícjedenásť.
         V Bruslju, dne dvaindvajsetega septembra leta dva tisoč enajst.
         Tehty Brysselissä kahdentenakymmenentenätoisena päivänä syyskuuta vuonna kaksituhattayksitoista.
         Som skedde i Bryssel den tjugoandra september tjugohundraelva.
         Gjört í Brussel þann tuttugasta og annan september árið tvö þúsund og ellefu.
         Utferdiget i Brussel den tjueandre september to tusen og elleve.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            Fyrir hönd lýðveldisins Íslands

            Für das Fürstentum Liechtenstein

            For Kongeriket Norge

            Für die Schweizerische Eidgenossenschaft
            Pour la Confédération suisse
            Per la Confederazione svizzera

         (1)  ΕΕ L 281 της 23.11.1995, σ. 31.

         (2)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

         (3)  Κατά την υπογραφή της παρούσας ρύθμισης, οι εν λόγω πράξεις ή μέτρα εκδίδονται από την Επιτροπή σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή ( ΕΕ L 55 της 28.2.2011, σ. 13) ή σύμφωνα με το άρθρο 5α της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23), όπως τροποποιήθηκε τελευταία από την απόφαση 2006/512/ΕΚ του Συμβουλίου της 17ης Ιουλίου 2006 (ΕΕ L 200 της 22.7.2006, σ. 11).

         ΠΑΡΑΡΤΗΜΑ
         Κατάλογος των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν:

                     —

                     Η επιτροπή που έχει συσταθεί με τον κανονισμό (ΕΚ) αριθ. 1683/95 του Συμβουλίου, της 29ης Μαΐου 1995, για την καθιέρωση θεώρησης ενιαίου τύπου (1),

                     —

                     Η επιτροπή που έχει συσταθεί με τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (2) και με την απόφαση 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (3). Η εν λόγω επιτροπή επικουρεί επίσης την Ευρωπαϊκή Επιτροπή στην εφαρμογή των ακόλουθων νομικών πράξεων:

                                 —

                                 Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (Κανονισμός VIS) (4)·

                                 —

                                 Κανονισμός (ΕΚ) αριθ. 1104/2008 του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (5)·

                                 —

                                 Απόφαση 2008/839/ΔΕΥ του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (6).

                     —

                     Η επιτροπή που έχει συσταθεί με την απόφαση 2004/201/ΔΕΥ του Συμβουλίου, της 19ης Φεβρουαρίου 2004, σχετικά με τις διαδικασίες τροποποίησης του εγχειριδίου Sirene (7) και με τον κανονισμό (ΕΚ) αριθ. 378/2004 του Συμβουλίου, της 19ης Φεβρουαρίου 2004, σχετικά με τις διαδικασίες τροποποίησης του εγχειριδίου Sirene (8) για να συνδράμει την Ευρωπαϊκή Επιτροπή στην τροποποίηση του εγχειριδίου Sirene,

                     —

                     Η επιτροπή που έχει συσταθεί με την απόφαση 2005/267/ΕΚ του Συμβουλίου, της 16ης Μαρτίου 2005, για την ίδρυση ασφαλούς ηλεκτρονικού δικτύου πληροφοριών και συντονισμού των υπηρεσιών διαχείρισης της μετανάστευσης των κρατών μελών (9),

                     —

                     Η επιτροπή που έχει συσταθεί με τον κανονισμό (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (10) – για να συνδράμει την Ευρωπαϊκή Επιτροπή στον τομέα των εξωτερικών συνόρων,

                     —

                     Η επιτροπή «Αλληλεγγύη και διαχείριση των μεταναστευτικών ροών» που έχει θεσπισθεί με την απόφαση αριθ. 574/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ταμείου Εξωτερικών Συνόρων για την περίοδο 2007 έως 2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών» (11),

                     —

                     Η επιτροπή που έχει συσταθεί με τον κανονισμό (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση Κοινοτικού Κώδικα Θεωρήσεων (12) - η επιτροπή «θεωρήσεων».

            (1)  ΕΕ L 164 της 14.7.1995, σ. 1.

            (2)  ΕΕ L 381 της 28.12.2006, σ. 4.

            (3)  ΕΕ L 205 της 7.8.2007, σ. 63.

            (4)  ΕΕ L 218 της 13.8.2008, σ. 60.

            (5)  ΕΕ L 299 της 8.11.2008, σ. 1.

            (6)  ΕΕ L 299 της 8.11.2008, σ. 43.

            (7)  ΕΕ L 64 της 2.3.2004, σ. 45.

            (8)  ΕΕ L 64 της 2.3.2004, σ. 5.

            (9)  ΕΕ L 83 της 1.4.2005, σ. 48.

            (10)  ΕΕ L 105 της 13.4.2006, σ. 1.

            (11)  ΕΕ L 144 της 6.6.2007, σ. 22.

            (12)  ΕΕ L 243 της 15.9.2009, σ. 1.

      ΚΟΙΝΉ ΔΉΛΩΣΗ ΤΩΝ ΣΥΜΒΑΛΛΟΜΈΝΩΝ ΜΕΡΏΝ ΣΧΕΤΙΚΆ ΜΕ ΤΗΝ ΕΙΔΙΚΉ ΣΫΝΔΕΣΗ ΠΡΟΣ ΤΗ ΘΈΣΗ ΣΕ ΙΣΧΫ, ΤΗΝ ΕΦΑΡΜΟΓΉ ΚΑΙ ΤΗΝ ΑΝΆΠΤΥΞΗ ΤΟΥ ΚΕΚΤΗΜΈΝΟΥ ΣΈΝΓΚΕΝ
      Τα συμβαλλόμενα μέρη δηλώνουν από κοινού ότι η ειδική σύνδεση της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου Σένγκεν δεν θεωρείται ως νομικό ή πολιτικό προηγούμενο για οποιονδήποτε άλλο τομέα συνεργασίας μεταξύ της Ευρωπαϊκής Ένωσης και των εν λόγω κρατών.


title: 2012/555/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα V — Ελεγκτικό Συνέδριο#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα V — Ελεγκτικό Συνέδριο

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/104

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα V — Ελεγκτικό Συνέδριο
   (2012/555/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

               —

               έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 – C7-0260/2011] (2),

               —

               έχοντας υπόψη την ετήσια έκθεση του Ελεγκτικού Συνεδρίου προς την αρμόδια για την απαλλαγή αρχή σχετικά με τους εσωτερικούς λογιστικούς ελέγχους που πραγματοποιήθηκαν το 2010,

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0091/2012),

               1.

               χορηγεί απαλλαγή στον γενικό γραμματέα του Ελεγκτικού Συνεδρίου για την εκτέλεση του προϋπολογισμού του Ελεγκτικού Συνεδρίου για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 64 της 12.3.2010.

      (2)  ΕΕ C 332 της 14.11.2011, σ. 1.

      (3)  ΕΕ C 326 της 10.11.2011, σ. 1.

      (4)  ΕΕ C 332 της 14.11.2011, σ. 134.

      (5)  ΕΕ L 248 της 16.9.2002, σ. 1.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα V — Ελεγκτικό Συνέδριο
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

                  —

                  έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 – C7-0260/2011] (2),

                  —

                  έχοντας υπόψη την ετήσια έκθεση του Ελεγκτικού Συνεδρίου προς την αρμόδια για την απαλλαγή αρχή σχετικά με τους εσωτερικούς λογιστικούς ελέγχους που πραγματοποιήθηκαν το 2010,

                  —

                  έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

                  —

                  έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0091/2012),

                  1.

                  υπογραμμίζει ότι ο έλεγχος των οικονομικών καταστάσεων του Ελεγκτικού Συνεδρίου το 2010 διενεργήθηκε από εξωτερικό ελεγκτή· επισημαίνει ότι ο ανεξάρτητος ελεγκτής στην έκθεσή του καταλήγει στο ακόλουθο συμπέρασμα: «Κατά τη γνώμη μας, οι οικονομικές καταστάσεις παρέχουν αληθή και ακριβοδίκαιη εικόνα της οικονομικής κατάστασης του Ευρωπαϊκού Ελεγκτικού Συνεδρίου την 31η Δεκεμβρίου 2010, καθώς και των ταμειακών ροών του για το οικονομικό έτος που έληξε την ημερομηνία αυτή, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του εν λόγω κανονισμού του Συμβουλίου, καθώς και τους λογιστικούς κανόνες της Ευρωπαϊκής Ένωσης.» (6)·

                  2.

                  επισημαίνει, ωστόσο, ότι πρόκειται για «κλασικό» έλεγχο που εξετάζει «εάν οι χρηματοοικονομικές πράξεις καταχωρίστηκαν και παρουσιάστηκαν ορθά, εάν εκτελέστηκαν κατά τρόπο νόμιμο και κανονικό και εάν η διαχείρισή τους ασκήθηκε κατά τρόπο που να διασφαλίζει οικονομία, αποδοτικότητα και αποτελεσματικότητα» (έκθεση του ανεξάρτητου ελεγκτή, σημείο 1, τρίτο εδάφιο)· εκφράζει την επιθυμία στους μελλοντικούς ελέγχους να λαμβάνονται υπόψη οι δείκτες ποιότητας και οι στόχοι·

                  3.

                  ζητεί να βελτιωθεί η ποιότητα της περίληψης σχετικά με τον αριθμό και τον τύπο των διεξαχθέντων εσωτερικών ελέγχων, καθώς και τις διατυπωθείσες συστάσεις και τη συνέχεια που δόθηκε στις συστάσεις αυτές, και να είναι επίσης η περίληψη περισσότερο ενημερωτική και καίρια·

                  4.

                  διαπιστώνει ότι το 2010, το Ελεγκτικό Συνέδριο είχε στη διάθεσή του πιστώσεις ανάληψης υποχρεώσεων συνολικού ύψους 148 600 000 EUR (188 000 000 EUR το 2009), και ότι το ποσοστό εκτέλεσης των πιστώσεων ήταν 93 % (92,1 % το 2009)· υπογραμμίζει ότι ο προϋπολογισμός του Ελεγκτικού Συνεδρίου έχει καθαρά διοικητικό χαρακτήρα, με το 80 % να διατίθεται σε δαπάνες για τα άτομα που συνδέονται με το όργανο και το 20 % για ακίνητα, κινητά αγαθά, εξοπλισμό και διάφορες δαπάνες λειτουργίας·

                  5.

                  σημειώνει ότι το ποσοστό εκτέλεσης του τίτλου 1 «Πρόσωπα που συνδέονται με το όργανο» αυξήθηκε από 87,6 % το 2009 σε 92,3 % το 2011 και ότι το 2010 χρησιμοποιήθηκε το 98 % των πιστώσεων του τίτλου 2 «Ακίνητα, κινητά αγαθά, εξοπλισμός και διάφορες δαπάνες λειτουργίας»·

                  6.

                  επιδοκιμάζει το γεγονός ότι, κατόπιν αναδιοργάνωσης, το Ελεγκτικό Συνέδριο μείωσε το ετήσιο κόστος των υπηρεσιών ασφαλείας του κατά 500 000 EUR, ενώ παράλληλα εξασφάλισε μια πιο αποτελεσματική παροχή υπηρεσιών και καλύτερο έλεγχο των κινδύνων·

                  7.

                  ζητεί από την Υπηρεσία Καταπολέμησης της Απάτης (OLAF) να επιταχύνει την έρευνα σε σχέση με καταγγελίες παρατυπιών που της επισήμανε το Ελεγκτικό Συνέδριο το 2010·

                  8.

                  επιδοκιμάζει το γεγονός ότι το Ελεγκτικό Συνέδριο έχει ήδη αναθεωρήσει τον κώδικα δεοντολογίας των μελών του και ότι ο εν λόγω κώδικας προβλέπει πλέον τη δημοσίευση των δηλώσεων οικονομικών συμφερόντων των μελών του στο Διαδίκτυο·

                  9.

                  σημειώνει ότι το 2010 το Ελεγκτικό Συνέδριο δημοσίευσε δύο ετήσιες εκθέσεις, 40 ειδικές ετήσιες εκθέσεις (2009: 37), 14 ειδικές εκθέσεις (2009: 18) και έξι γνώμες (2009: 1)· συνιστά θερμά στο Ελεγκτικό Συνέδριο να αξιολογεί, εντός εύλογου χρονικού διαστήματος, τα αποτελέσματα και την εφαρμογή των πορισμάτων του που περιέχονται στις ειδικές εκθέσεις, και να ενημερώνει την Επιτροπή Ελέγχου του Προϋπολογισμού σχετικά με τις διαπιστώσεις της αξιολόγησης του·

                  10.

                  φρονεί ότι η πρόληψη και ο εντοπισμός συγκρούσεων συμφερόντων είναι άκρως σημαντικά για την αποτελεσματική και χρηστή χρήση των πόρων καθώς για την εμπιστοσύνη του κοινού στα θεσμικά όργανα της Ένωσης· αναμένει την ειδική έκθεση του Ελεγκτικού Συνεδρίου σχετικά με τη διαχείριση συγκρούσεων συμφερόντων του Ευρωπαϊκού Οργανισμού Ασφάλειας της Αεροπορίας, του Ευρωπαϊκού Οργανισμού Χημικών Προϊόντων, της Ευρωπαϊκής Αρχής για την Ασφάλεια των Τροφίμων και του Ευρωπαϊκού Οργανισμού Φαρμάκων, όπως έχει προγραμματισθεί, έως το τέλος του Ιουνίου 2012·

                  11.

                  εκφράζει την ικανοποίησή του για την επαγγελματικού χαρακτήρα και ευγενή συνεργασία μεταξύ του Ελεγκτικού Συνεδρίου και της Επιτροπής Ελέγχου του Προϋπολογισμού· εκφράζει, στο πλαίσιο αυτό, την ικανοποίησή του για τις δράσεις που ανέλαβε το Ελεγκτικό Συνέδριο για να βελτιώσει τον ρόλο του μετά από αίτημα του Κοινοβουλίου, προκειμένου να έχει πιο εκτεταμένη και ουσιαστική επιρροή ούτως ώστε οι γνωμοδοτήσεις και οι εκθέσεις του να είναι πιο αποτελεσματικές και χρήσιμες και τα συστήματα και οι διαδικασίες του πιο αξιόπιστες, πράγμα που θα ενισχύσει τις συνέργιες μεταξύ των δύο θεσμικών οργάνων·

                  12.

                  χαιρετίζει την καλή συνεργασία ανάμεσα στο Ελεγκτικό Συνέδριο και την Επιτροπή Ελέγχου του Προϋπολογισμού για τη διαδικασία απαλλαγής των κοινών επιχειρήσεων για το οικονομικό έτος 2010· ζητεί από το Ελεγκτικό Συνέδριο να υποβάλει στην αρμόδια για την απαλλαγή αρχή ειδική έκθεση σχετικά με την αποτελεσματικότητα της σύστασης κοινών επιχειρήσεων και την προστιθέμενη αξία τους σε σχέση με την αποτελεσματική εκτέλεση των προγραμμάτων έρευνας, τεχνολογικής ανάπτυξης και επίδειξης της Ένωσης·

                  13.

                  υπενθυμίζει ότι το Ελεγκτικό Συνέδριο είχε υιοθετήσει στρατηγική ελέγχου για την περίοδο 2009-2012 με τους ακόλουθους στόχους: 1) μεγιστοποίηση του συνολικού αντικτύπου των ελέγχων και 2) αύξηση της αποδοτικότητας με τη βέλτιστη χρήση των πόρων· διαπιστώνει με ικανοποίηση ότι το Ελεγκτικό Συνέδριο υλοποίησε τις εξής προτεραιότητες το 2010 (7):

                              —

                              εκπλήρωση του στόχου της εκπόνησης 12 έως 15 εκθέσεων ελέγχου επιδόσεων ανά έτος,

                              —

                              ανάπτυξη νέων προϊόντων, όπως το έγγραφο για τους κινδύνους και τις προκλήσεις για τη νέα Επιτροπή (γνώμη αριθ. 1/2010) και εφαρμογή ενός συστήματος που επιτρέπει, από το 2012 και μετά, την εκπόνηση εκθέσεων σχετικά με τη συνέχεια που δίδεται στις συστάσεις του Συνεδρίου,

                              —

                              αναθεώρηση των εσωτερικών κανόνων του Συνεδρίου, με στόχο τον εξορθολογισμό της λήψης αποφάσεων με τη δημιουργία τμημάτων και την ενίσχυση της διακυβέρνησης,

                              —

                              επεξεργασία ολοκληρωμένης σειράς δεικτών επιδόσεων,

                              —

                              περαιτέρω βελτίωση της προσέγγισης που χρησιμοποιείται για τον ετήσιο έλεγχο της εκτέλεσης του προϋπολογισμού της Ένωσης (δήλωση αξιοπιστίας), βάσει των συστάσεων εσωτερικής ομάδας προβληματισμού με την υποστήριξη εξωτερικών εμπειρογνωμόνων,

                              —

                              ανακατανομή ορισμένων θέσεων από τις υπηρεσίες υποστήριξης στον έλεγχο·

                  14.

                  εκφράζει την ικανοποίησή του για το γεγονός ότι ο αριθμός θέσεων για τα ελεγκτικά καθήκοντα αυξήθηκε κατά 6 % (8)·

                  15.

                  επισημαίνει ότι το 2010 το Ελεγκτικό Συνέδριο διέθετε προσωπικό 889 μόνιμων υπαλλήλων, 48 συμβασιούχων υπαλλήλων και 17 αποσπασμένων εθνικών εμπειρογνωμόνων· 557 ήταν διορισμένοι στα τμήματα ελέγχου του Ελεγκτικού Συνεδρίου, 123 εκ των οποίων στα ιδιαίτερα γραφεία των μελών· επιθυμεί η ετήσια έκθεση δραστηριοτήτων να περιλαμβάνει μελλοντικά εξαντλητικό πίνακα του συνόλου του ανθρώπινου δυναμικού που διαθέτει το Ελεγκτικό Συνέδριο, κατανεμημένου με βάση την κατηγορία, τον βαθμό, το φύλο, τη συμμετοχή στην επαγγελματική κατάρτιση και την εθνικότητα·

                  16.

                  φρονεί ότι, για να υπάρξει περαιτέρω βελτιστοποίηση των δραστηριοτήτων του Ελεγκτικού Συνεδρίου, ακόμη περισσότεροι υπάλληλοι του Συνεδρίου πρέπει να ειδικευθούν και να ασκούν αποκλειστικά και μόνο ελεγκτικά καθήκοντα· αναμένει να δει να αυξάνεται η αναλογία των υπαλλήλων που θα ασχολούνται με αυτά τα καθήκοντα στο μέλλον·

                  17.

                  σημειώνει επίσης ότι το Ελεγκτικό Συνέδριο πραγματοποίησε συνολικά 376 αποστολές, εκ των οποίων 351 στα κράτη μέλη και 25 σε άλλους δικαιούχους (Γαλλία: 52, Γερμανία: 38, Ηνωμένο Βασίλειο: 32, Ιταλία: 30, Ισπανία: 26, Κάτω Χώρες: 23, Σουηδία: 15, Πορτογαλία: 14, Ελλάδα: 13, Δανία: 12, Λουξεμβούργο: 11, Ουγγαρία: 10, Πολωνία: 10)·

                  18.

                  ζητεί από το Ελεγκτικό Συνέδριο να ενσωματώσει στα μελλοντικά προγράμματα εργασίας του τη συστηματική παρακολούθηση της συνέχειας που δόθηκε σε συγκεκριμένους παρελθόντες ελέγχους, μετά από ικανό χρονικό διάστημα, για να αξιολογείται η σημειούμενη πρόοδος·

                  19.

                  εκφράζει την ικανοποίησή του διότι το Ελεγκτικό Συνέδριο χρησιμοποιεί βασικούς δείκτες επιδόσεων για τη μέτρηση της αποτελεσματικής και αποδοτικής χρήσης των πόρων· λαμβάνει υπό σημείωση τη διαρκή πρόοδο· επιθυμεί ωστόσο να αυξήσει το Ελεγκτικό Συνέδριο περισσότερο την έγκαιρη υποβολή προκαταρκτικών διαπιστώσεων (που του επιτρέπουν να ελέγχει από κοινού με τα ελεγχόμενα μέρη την πραγματική ακρίβεια των κύριων διαπιστώσεών του) (9)·

                  20.

                  σημειώνει ότι σύμφωνα με το σχέδιο του μελλοντικού δημοσιονομικού κανονισμού οι οργανισμοί θα μπορούσαν να ορίζουν, μετά από διαβούλευση με το Ελεγκτικό Συνέδριο, ανεξάρτητο εξωτερικό ελεγκτή που θα ελέγχει κατά πόσον η εκτέλεση του προϋπολογισμού του οργανισμού αντιστοιχεί στις διατάξεις του δημοσιονομικού κανονισμού· διαπιστώνει ότι το Ελεγκτικό Συνέδριο εν συνεχεία θα λαμβάνει υπόψη την έκθεση του εξωτερικού ελεγκτή για την εκπόνηση της γνωμοδότησής του· επισημαίνει ότι το 2011 το Ελεγκτικό Συνέδριο δρομολόγησε δοκιμαστικό σχέδιο με το Eurofound (Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας)·

                  21.

                  παρακολουθεί με ενδιαφέρον το δοκιμαστικό σχέδιο και την έκβασή του· αναγνωρίζει τα οφέλη που θα μπορούσαν να προκύψουν από αυτή τη νέα διαδικασία με τον εξορθολογισμό του φόρτου εργασίας του Ελεγκτικού Συνεδρίου· φρονεί, ωστόσο, ότι η έκβαση θα πρέπει να αξιολογηθεί κατά κύριο λόγο ως προς την ποιότητα σε σχέση με δείκτες χρόνου και κόστους·

                  22.

                  παροτρύνει το Ελεγκτικό Συνέδριο να προβεί σε εις βάθος ανάλυση των συστημάτων εποπτείας και ελέγχου στο Συμβούλιο πριν από το τέλος του 2012, όπως αναφέρεται στο ψήφισμα του Κοινοβουλίου για την απαλλαγή για το 2009 (10) (παράγραφος 8)·

                  23.

                  αναμένει με ενδιαφέρον την «επακόλουθη αξιολόγηση από ομοτίμους» που προτίθεται να δρομολογήσει το Ελεγκτικό Συνέδριο το 2012· επιβεβαιώνει την πρόθεσή του να εκπονήσει έκθεση πρωτοβουλίας σχετικά με τις βελτιώσεις που θα μπορούσαν να προταθούν στο Ελεγκτικό Συνέδριο· επιθυμεί να ενημερωθεί για την εφαρμογή των πορισμάτων της τελευταίας αξιολόγησης από ομοτίμους·

                  24.

                  επιβεβαιώνει επίσης την πρόθεσή του να προτείνει αναθεώρηση των κανόνων για τον ορισμό των υποψηφίων στο Ελεγκτικό Συνέδριο, ούτως ώστε να βελτιωθούν οι συνθήκες που απαιτούνται για την καλύτερη προσαρμογή του Ελεγκτικού Συνεδρίου στις σημερινές και μελλοντικές προκλήσεις.

         (1)  ΕΕ L 64 της 12.3.2010.

         (2)  ΕΕ C 332 της 14.11.2011, σ. 1.

         (3)  ΕΕ C 326 της 10.11.2011, σ. 1.

         (4)  ΕΕ C 332 της 14.11.2011, σ. 134.

         (5)  ΕΕ L 248 της 16.9.2002, σ. 1.

         (6)  ΕΕ C 267 της 9.9.2011, σ. 3.

         (7)  Ετήσια έκθεση δραστηριοτήτων για το 2010, σ. 26.

         (8)  Ετήσια έκθεση δραστηριοτήτων για το 2010, σ. 34.

         (9)  Ετήσια έκθεση δραστηριοτήτων για το 2010, σ. 30.

         (10)  ΕΕ L 250 της 27.9.2011, σ. 94.